Document ID: /roh_data/filtered/fineweb-2-filterrobots_roh.jsonl.gz/70566

Tschuncaisma è la festa cristiana ch’ins chapescha il pli pauc cun l’intellect. Quai che vegn descrit cun Tschuncaisma è il cumenzament resp. la basa da mintga communicaziun che gartegia.
Tschuncaisma suonda per nus cristianas e cristians a la mort violenta da Jesus vi da la crusch. Ils amis ed amias han fatg l’experientscha da la resurrecziun e han suenter Pasca pudì viver anc quaranta dis ensemen cun Jesus. L’ascensiun en il tschiel è stada la fin da la vita sin terra cun el. Là cumenza il temp da la regurdanza. La vita communabla crescha en lur intern, va damai vinavant en in auter mund ch’il fisic. E lura capita quai che la bibla descriva cun Tschuncaisma: la forza dal Spiert sontg è vegnì giu da tschiel. Ed ha tutgà blers da quels umans en ina maniera ch’els han sa chapids, senza discurrer la medema lingua.